Title: ประกาศนายทะเบียนทั่วราชอาณาจักร เรื่อง การออกเครื่องหมายการเสียภาษีประจำปีสำหรับรถตามกฎหมายว่าด้วยรถยนต์ (แบบ ขส.บ.10ท.-5/1)

ประกาศนายทะเบียนทั่วราชอาณาจักร

ประกาศนายทะเบียนทั่วราชอาณาจักร
เรื่อง
การออกเครื่องหมายการเสียภาษีประจำปีสำหรับรถตามกฎหมายว่าด้วยรถยนต์
(แบบ
ขส.บ.๑๐ท. - ๕/๑)[๑]

ตามที่นายทะเบียนทั่วราชอาณาจักรได้มีประกาศกำหนดให้ใช้เครื่องหมายการเสียภาษีประจำปีสำหรับรถตามกฎหมายว่าด้วยรถยนต์
แบบ ขส.บ.๑๐ท. - ๕ สำหรับรถทุกประเภทที่จดทะเบียนในกรุงเทพมหานคร
และจังหวัดอื่นนอกจากกรุงเทพมหานคร โดยให้เริ่มใช้ตั้งแต่วันที่ ๔ กรกฎาคม ๒๕๕๑ เป็นต้นมา
นั้น

โดยที่กรมการขนส่งทางบกเห็นสมควรพัฒนาเครื่องหมายการเสียภาษีประจำปีสำหรับรถตามกฎหมายว่าด้วยรถยนต์ให้มีความทันสมัย
มีเทคโนโลยีสำหรับใช้ติดตามยานพาหนะ (RFID) และสามารถป้องกันการปลอมแปลงได้อย่างมีประสิทธิภาพมากยิ่งขึ้น
จึงได้กำหนดรูปแบบรายละเอียดและสีของเครื่องหมายการเสียภาษีประจำปี แบบ ขส.บ.๑๐ท.
- ๕/๑ ขึ้นใหม่อีกแบบหนึ่ง โดยเป็นทางเลือกให้ประชาชนเลือกใช้ได้ตามความสมัครใจ
ดังนั้น
นายทะเบียนทั่วราชอาณาจักรจึงเห็นสมควรให้ออกเครื่องหมายการเสียภาษีประจำปี ตามแบบ
ขส.บ.๑๐ท. - ๕/๑
สำหรับรถทุกประเภทที่จดทะเบียนตามกฎหมายว่าด้วยรถยนต์ในเขตกรุงเทพมหานคร
และจังหวัดอื่นนอกจากกรุงเทพมหานครให้กับเจ้าของรถที่สมัครใจเลือกใช้เครื่องหมายการเสียภาษีประจำปีรูปแบบใหม่ดังกล่าว
เป็นหลักฐานการเสียภาษีรถประจำปีต่อไป

อนึ่ง
รถยนต์ทุกประเภทที่เจ้าของรถไม่ประสงค์จะใช้เครื่องหมายการเสียภาษีประจำปีแบบ ขส.บ.๑๐ท.
- ๕/๑ ให้ใช้เครื่องหมายการเสียภาษีประจำปีตามแบบ ขส.บ.๑๐ท. - ๕
ออกให้เพื่อให้เจ้าของรถใช้เป็นหลักฐานการเสียภาษีรถประจำปีเช่นเดิม

ทั้งนี้ ตั้งแต่วันที่ ๑๑ สิงหาคม ๒๕๕๓ เป็นต้นไป

ประกาศ
ณ วันที่ ๗ กรกฎาคม พ.ศ. ๒๕๕๓
ชัยรัตน์
 สงวนชื่อ
นายทะเบียนทั่วราชอาณาจักร

ปริยานุช/ผู้จัดทำ
๒๘
ตุลาคม ๒๕๕๓

ณัฐวดี/ตรวจ
๒๘
ตุลาคม ๒๕๕๓

[๑]
ราชกิจจานุเบกษา เล่ม ๑๒๗/ตอนพิเศษ ๑๒๒ ง/หน้า ๖๑/๑๙ ตุลาคม ๒๕๕๓